กรมชลประทาน ช่วยเหลือแก้ปัญหาภัยแล้ง เตรียมแผนระบายน้ำและแผนการบริหารจัดการน้ำในอ่างเก็บน้ำกิ่วลม จังหวัดลำปางเป็นกรณีเร่งด่วน
นายประพิศ จันทร์มา อธิบดีกรมชลประทาน เปิดเผยความคืบหน้าการให้ความช่วยเหลือ แก้ไขปัญหาภัยแล้ง ขณะนี้กรมชลประทานได้เตรียมแผนระบายน้ำและแผนการบริหารจัดการน้ำในอ่างเก็บน้ำกิ่วลม จังหวัดลำปางเป็นกรณีเร่งด่วน เพื่อสนับสนุนน้ำให้กับพื้นที่ลุ่มน้ำวังตอนล่างที่กำลังประสบปัญหาขาดแคลนน้ำ ในพื้นที่จังหวัดลำปางและจังหวัดตาก นอกจากนี้โครงการส่งน้ำและบำรุงรักษาพลายชุมพล สำนักงานชลประทานที่ 3 ร่วมกับอาสาสมัครชลประทานและแรงงานเกษตรกรในพื้นที่ ซ่อมแซมคอนกรีตดาด เพื่อเตรียมความพร้อมในการส่งน้ำให้กับเกษตรกรอย่างมีประสิทธิภาพ บริเวณคลองส่งน้ำ (PR.-22.2R. (C-13)) ช่วง กม.1+332 หมู่ที่ 4 ตำบลบ้างกร่าง อำเภอเมืองพิษณุโลก จังหวัดพิษณุโลก ด้านโครงการส่งน้ำและบำรุงรักษาดอนเจดีย์ สำนักงานชลประทานที่ 12 ลงพื้นที่ติดตามสถานการณ์น้ำ บริเวณปากคลองมะขามเฒ่า-อู่ทอง เพื่อวางแนวทางการบริหารจัดการน้ำเพื่อใช้สำหรับการอุปโภค-บริโภค และรักษาระบบนิเวศโครงการส่งน้ำและบำรุงรักษาเพชรบุรี สำนักงานชลประทานที่ 14 ดำเนินการกำจัดวัชพืช และขุดลอกตะกอนดิน บริเวณคลองส่งน้ำ 2 ขวาสายใหญ่ฝั่งซ้าย กม.2+800 ถึง กม.3+300 ได้ระยะทาง 500 เมตร เพื่อเตรียมความพร้อมในการส่งน้ำ และเพิ่มประสิทธิภาพในการส่งน้ำชลประทานขณะที่ศูนย์ปฏิบัติการน้ำอัจฉริยะ รายงานสถานการณ์น้ำ ในอ่างเก็บน้ำทั้งประเทศ (อ่างเก็บน้ำขนาดใหญ่และขนาดกลางทั่วประเทศ) จำนวน 447 แห่งฯ มีปริมาณน้ำในอ่างฯ รวมกัน 38,146 ล้าน ลบ.ม. (50% ของความจุอ่างฯ) ปริมาณน้ำใช้การได้ 14,217 ล้าน ลบ.ม. (27% ของความจุน้ำใช้การ) อ่างเก็บน้ำขนาดใหญ่ที่มีปริมาณน้ำใช้การน้อยกว่าหรือเท่ากับ 30% ของน้ำใช้การ จำนวน 15 แห่ง คือ ภูมิพล สิริกิติ์ แม่กวงอุดมธารา แม่มอก ห้วยหลวง น้ำอูน จุฬาภรณ์ อุบลรัตน์ ลำปาว ป่าสักชลสิทธิ์ ทับเสลา ศรีนครินทร์ ชิราลงกรณ ขุนด่านปราการชล และคลองสียัด